Záhumenský, Marian, poslanec NR SR (2012-07-27):
Ďakujem pekne, pani podpredsedníčka. Ctené kolegyne, kolegovia, vážený pán minister, myslím si, že k danej téme a k danému zákonu bolo povedané toho veľa a každému je v snemovni dnes jasné, že tento zákon, ktorý sa má prijať, je v prospech poľnohospodárov na preklenutie krízového stavu, ktorý bol spôsobený klimatickými zmenami. Včerajšia rozprava, ktorá bola trošku búrlivá, a pán Simon v nej vystupoval dosť intenzívne, že táto pôžička nepomôže farmárom, vyvracajú aj slová môjho predrečníka, pána Csicsaia, ktorý je z tej istej politickej strany ako pán Simon, ktorý zase hovorí práve opačne a ktorého považujem za človeka, ktorý sa vyzná v poľnohospodárskej problematike, dlhé roky pôsobí na tomto poste, takže to, čo tu bolo prezentované, myslím si, že dáva na pravú mieru. Ale nedá mi, aby som nereagoval na jednu skutočnosť, ktorá odznela v rozprave, včerajšej rozprave pána Simona, kde uviedol, že pre Slovensko modulácia nebude pre rok 2012, to znamená, že obvinil ministra pôdohospodárstva, pána Jahnátka, že klame, lebo to potvrdzuje aj list pána Simona, ktorý takúto skutočnosť píše. Keď to odznelo z tohto miesta, tak si myslím, že je náležité, aby z tohto miesta odznela aj reakcia na živé informácie, ktoré tu odzneli, obzvlášť, ak okamžite TASR informovala o tom, že, a dovolím si citovať z vyhlásenia TASR: „To, že Jahnátek klame, potvrdzuje podľa Simona aj list štátneho tajomníka Štefana Adama, potvrdil, že žiadna modulácia v roku 2012 pre slovenských poľnohospodárov vykonávaná nebude.“ Ja by som bol rád, keby pracovníci TASR si vypočuli aj môj príhovor aj argumentáciu a urobili aj nápravu, aby nedezinformovali verejnosť v tom, že niekto používa lož ako pracovnú metódu, a je treba povedať, že ako to vlastne bude, ako to bolo. Tento list, na ktorý sa odvoláva pán Simon, mám pri sebe, bol adresovaný pani predsedníčke Agrárnej komory Slovenska, pani Patasyovej, ktorá, mimochodom, za pôsobnosti pána Simona bola členkou Dozornej rady Závodiska, tak asi je to prepojené s tou komorou, ktorá bola založená. A v tomto liste a o tomto, o takomto liste ako, v ktorom niečo také píše, samozrejme, takýto list neexistuje. A v tomto liste, ktorý bol adresovaný tejto dáme, sa uvádza, že v roku 2013 bude systém modulácie obdobný ako v roku 2012. Z textu teda vyplýva, že v roku 2012 sa modulácia v nových členských štátoch uplatňovať bude. Toto je presná citácia z listu, to znamená, že niekto buď úmyselne zavádza, alebo nevie čítať, slovo bude a nebude sú príbuzné, ale protipóly. To znamená, že jasne aj štátny tajomník deklaroval a v tomto liste písal, že modulácia uplatňovaná bude a bude z toho dôvodu, že rok '12, čiže 2012, je špecifický v tom, že modulácia takzvaných starých členských štátov dosiahne v tomto roku 10 percent a suma priamych platieb v mnohých členských štátoch dosiahne 90 percent úrovne priamych platieb starých členských štátov. Dochádza tak k dorovnaniu priamych platieb o rok skôr, ako to predpokladali dokumenty a legislatíva pred takzvanou zdravotnou kontrolou. To znamená, že aj keď sa predpokladalo, že úroveň priamych platieb dosiahne úroveň starých členských štátov percentuálne, aj keď nie kvantitatívne, v roku 2013 tým, že modulácia v starých členských štátoch je, dosiahne úroveň 90 percent, keďže sa im znižujú priame platby o 10 percent a na Slovensku sú platby na úrovni 90 percent v tomto roku, tak vlastne došlo k dorovnaniu priamych platieb a podľa podpísaných dokumentov Európskej únie táto modulácia sa u nás uplatňovať bude. Tak len to som chcel uviesť na pravú mieru, aby nedochádzalo k dezinformáciám aj verejnosti aj v poslaneckej snemovni, a bol by som rád, keby sa nevyužívala lož ako pracovná metóda. Ďakujem pekne.